Birgit Rotka

**Birgit Rotka** (sünni- ja esinejanimega **Birgit Varjun**; sündinud 24. septembril 1986 Sangastes) on eesti poplaulja. 

2009. aastal jõudis ta meelelahutussaates "Eesti otsib superstaari" superfinaali ja võitis II koha. Tänu isikupärasele võimsale häälele on teda nimetatud Eesti Tina Turneriks.

## Muusikaline tegevus
Birgit Varjun on õppinud lastemuusikakoolis seitse aastat klaverit ja omal käel kitarri. Tema esimesed lauluõpetajad olid Jaana Aaviste ja Ülle Rebane. Ta on osalenud kahel korral nii ETV "Laulukarusselli" (2000, 2002) kui ka "Kaks takti ette" (2003, 2005) televoorus. 

2009. aastal sai ta laiemalt tuntuks tänu meelelahutussaates "Eesti otsib superstaari" osalemisele ja seal teise koha saavutamisele. Samal aastal käis ta mitmel jõuluturneel. Koos Getter Jaani, Jaanus Saago ja Marten Kuningaga astuti üles Birgit Õigemeele, Tanel Padari ja Tallinna Poistekoori kontserdisarjas "Jõulupuudutus". Detsembri teisel poolel tegi ta kaasa Rein Rannapi ja Riho Sibula kontserditurneel.

2010. aastal osales Birgit Varjun meelelahutussaates "Laulud tähtedega", kus laulis duetti poliitik Sven Sesteriga. Lisaks andis ta oma panuse "Tuhala nõiakaevu loitsu": helilooja Urmas Sisaski loodud ühislaulu, mida esitasid ansambel Karavan, Karl Madis, Lea Liitmaa, Birgit Õigemeel, Lenna Kuurmaa, Marvi Vallaste, Birgit Varjun, Kerli Kõiv, Kristjan Kasearu, Koit Toome, Uku Suviste, Ott Lepland, Tehnikaülikooli Akadeemiline Meeskoor, tütarlastekoor Ellerhein, Päär Pärenson ja Henry Kõrvits. 

2013. aastal tegi ta oma singli "Välismaa" esmaettekande Eesti Vabariigi 95. aastapäeva pidulikul kontserdil Nokia Kontserdimajas.

2014. aasta novembris andis ta koos laulja Taavi Petersoni ning kitarrist Jaanus Nõgisto ja pianist Margus Kappeliga Tallinnas ja Tartus kontserte Urmas Alendri mälestuseks.

2015. aastal hõivas ta uue tulijana MuusikaPlaneedi lugejate poolt kokku pandava iganädalase TOP 10 edetabeli tipu looga "Suvi on jätkuvalt ees", edestades Ott Leplandi singlit "Iga päev" ja Uku Suviste singlit "Tõusen".

2020. aastal esines ta Tallinnas Kadrioru lossi- ja pargiansambli aastapäeva galakontserdil "Valguses ja varjus", mida sai otsepildis jälgida ka Eesti Rahvusringhäälingu portaalis.

Kui Ivo Linna valmistas 2021. aastal koos heade sõprade ja laulupartneritega ette duettide plaati "Taevatähtedest tee", siis kutsus ta endaga duetti laulma ka Birgit Varjuni. Nende esituses kõlab plaadil Urmas Jaarmani laul "Lilled ja liblikad". 

Ehkki Birgit Varjunit peetakse eeskätt rokilauljaks, meeldib talle endale kuulata väga bluusi ja seda vahel ka laulda.

### Saates "Eesti otsib superstaari" esitatud laulud
Birgit Varjun oli 2009. aastal meelelahutussaate "Eesti otsib superstaari" kolmanda hooaja finalist. Ta pääses finaali 11. oktoobril 2009 toimunud tütarlaste nädala teises stuudiovoorus. Finaalis konkureeris ta Ott Leplandiga ja saavutas teise koha. 

### Eesti Tina Turner
Birgit Varjun on end tõestanud mitmekülgse lauljana, kes suudab stiilitruult esitada nii poppi, rokki, kantrit kui ka souli ja bluusi. Tänu õrnalt kähedale, kuid väga võimsale häälele on teda nimetatud lausa Eesti Tina Turneriks. Ta on oma erilise hääle isikupära ja nüansseerimisoskust demonstreerinud ka akustilistel kontsertidel. Juba "Eesti otsib superstaari" saadete käigus tõstsid kohtunikud korduvalt esile tema sügavat ja võimsat häält. Tina Turneriga hakati teda võrdlema eriti siis, kui ta oli 2013. aasta Õllesummeril andnud täispika Tina Turneri austuskontserdi. Enne seda oli ta maailmakuulsa rokitähe repertuaari kuulunud palu esitanud (alates 2010. aastast) tihti mujalgi, aga väiksemas mahus.

2010. aastal osales Varjun Ida-Virumaal festivalil "7 linna muusika", mille Kalvi mõisas antud lõppkontserdi peaesinejad olid tema ja Tõnis Mägi. Koos esitati Eesti ja maailma rokiklassikat, teiste hulgas kõlasid lood The Rolling Stonesi, Bob Dylani, Gunnar Grapsi, Ruja ja loomulikult Music Seifi repertuaarist. "Birgit on minu arvates hetkel ainuke naisrokkar Eestis. Sellist häält pole meil olnudki," kinnitas Tõnis Mägi toona.

### Muusikaline panus heategevusse
Birgit Varjun on olnud mitmel aastal (2010, 2011, 2012) Eesti Vähiliidu heategevuskampaania "Teksades rinnavähi vastu" patroon ning esinenud ka muudel heategevuskontsertidel ("Sõbrad selleks ongi", 2010, Laste ja Noorte Kriisiprogrammi toetuseks; "Jõulud südames", 2010, Voose hariduskeskuse toetuseks; vähiliidu "Rinna tervise päev", 2011; vähiliidu 20. aastapäeva heategevusetendus "Elu ja armastus", 2013; vähiliidu "Seitsme maa ja mere taga", 2015, vähki tuvastava mobiilse nahaarstikabineti soetamiseks; jm). Ta oli üks esinejaid Nokia Kontserdimajas toimunud vähiliidu heategevuslikul kontsertetendusel "Venus & Mars – Tina Turner ja Freddie Mercury laulus, tantsus ja sõnas", mis korraldati rahvusvahelise vähinädala "Vähk meestel – ennetamise, varajase avastamise ja kaasaegsed võimalused" raames oktoobris 2011. Ka oma 2012. aasta singli "Uus algus" müügitulu annetas ta kampaania "Teksades rinnavähi vastu" raames vähiliidule.

2010. aastal käis ta esinemas Eesti sõduritele Afganistanis. 2012. aastal esines ta veteranipäeva heategevuskontserdil "Laulud sõdurile".

### Kohtuvõit kollase meedia üle
Birgit Varjun on üks väheseid noori Eesti lauljaid, kes on eraelu puutumatust kaitstes käinud seltskonnameediaga kohtuteed ja saanud õiguse. Riigikohus leidis 2015. aastal, et väljaanne Kroonika on tekitanud Varjunile tema ja ta lapse kohta käivate eraeluliste andmete avaldamisega mittevaralist kahju ning peab selle eest tasuma 5000 eurot. See sündmus sai palju positiivset vastukaja ning väidetavalt on ajakirjandus pärast seda loomeinimeste eraellu pisut aupaklikumalt suhtunud.

## Looming
### Singlid
* "Sinuga end elusana tunda võin" (koos Birgit Õigemeelega) (2010)
* "Fööniks" (2010)
* "Uus algus" (2012)
* "Välismaa" (2013)
* "Suvi on jätkuvalt ees" (2015)

### Videod ja DVD-d
* Terminaator ja Birgit Varjun. "Maailma valitsejad" (2010)

## Isiklikku
Tema isa Tõnu Varjun on ansambli Nööp kitarrist (2014. aastast). Instrumentaalansamblit The Stor, kus isa varem musitseeris, on oma saateansamblina vahel kasutanud ka Birgit.

Varasemast kooselust on Birgitil poeg Andero. 2020. aasta augustis abiellus Birgit Varjun Jaak Rotkaga ja kannab pärast seda perekonnanime Rotka. Paaril on 2019. aastal sündinud tütar Roosi.

Birgit Rotka on alates 2011. aastast töötanud iluteenindajana. Ettevõtjana peab ta Tartus ilusalongi Olivia.

Tal on laulja Birgit Sarrapiga peale ühesuguse eesnime, "Superstaari" saate finaalis esinemise kogemuse ja koos esitatud lugude juhtumisi ka samal päeval sünnipäev.

## Viited

## Välislingid
* Birgit Varjun Facebookis
* Birgit Varjun MySpace'is
* Birgit Varjun (bixu24) Twitteris
* Leemet Prits. "Birgit Varjun: ma ei pea ennast Otist nõrgemaks!" Õhtuleht, 22. detsember 2009
* Birgit Varjun - Blue LIVE ("Eesti otsib superstaari 2009") YouTube'is
* Maris Sander. Birgit Varjun: "Armastuse avaldamine ei ole mingi häbiasi!" Eesti Ekspress. 23. detsember 2009
* Rainer Kerge. Birgit Varjun: "See on meeletult raske, kui sa avastad, et ei meeldigi kõigile!" Õhtuleht.ee, 28. juuli 2012
* Karin Karu. Laulja Birgit Varjun: minu pere on tähtsam kui tuntuks olemine Buduaar/TV3, 14. märts 2015